**Szakképzési munkaszerződés (SZMSZ)**

**legfontosabb tudnivalók**

Hasznos webhely:

<https://dualis.mkik.hu>

* Az SZMSZ-t a munka törvénykönyve, a 2019. évi LXXX törvény a szakképzésről, illetve a hozzá tartozó 12/2020. (II. 7) Korm. rendelet és a **szakképzésben lezajlott átalakítás utólagos hatásvizsgálatából adódó kormányrendelet-módosításokról szóló 292/2023. (VII. 6.) Kormányrendeletet** szabályozza**.**
* **Írásba kell foglalni** jogszabályban meghatározott tartalommal – mintát lásd az iskola weboldalán a Letölthető dokumentumok között.
* A tanuló és a duális képzőhely között **munkaviszony** jön létre.
* A szakirányú oktatás kezdő napjától a szakirányú oktatás egészére kiterjedő **határozott időtartamra szól**.
* Azzal a tanulóval/képzésben résztvevővel köthető, aki a szakmára előírt foglalkozásegészségügyi alkalmassági vizsgálatnak és pályaalkalmassági **követelményeknek megfelel**.

# A szakképzési munkaszerződés tartalma

* Duális képzőhely adatai
* Tanuló személyes adatai
* Szakképző intézmény adatai
* Szakirányú oktatás körébe tartozó munkafeladatok
* Szakirányú oktatás időtartama és helye
* Tanulót megillető munkabér összege
* A tanuló kötelezettségvállalása
* A duális képzőhely kötelezettségvállalása

A duális képzőhely a szakképzési munkaszerződés aláírásával egyidejűleg **írásban tájékoztatja** a tanulót:

* a munkabér és az egyéb juttatás kifizetésének időpontjáról, az azt terhelő fizetési kötelezettségek levonásáról,
* a tanuló számára nyújtható egyéb juttatások és kedvezmények megjelölését, azok mértékét és nyújtásának feltételeit, ▪ a szakirányú oktatásáért felelős személy családi és utónevéről és elérhetőségéről.

# A tanuló kötelezettségvállalása

* A duális képzőhely képzési rendjét megtartja, a képzésre vonatkozó utasításait végrehajtja.
* A szakmai ismereteket a képességeinek megfelelően elsajátítja.
* A biztonsági, egészségügyi és munkavédelmi előírásokat megtartja.
* Nem tanúsít olyan magatartást, amellyel a duális képzőhelynek jogos gazdasági vagy egyéb érdekeit veszélyeztetné.

# A duális képzőhely kötelezettségvállalása

* A tanuló számára egészségvédelmi és munkavédelmi szempontból biztonságos munkahelyet biztosít.
* Vállalja a szakirányú oktatáson való foglalkoztatást és oktatást.
* Biztosítja a törvényben meghatározott juttatásokat.
* A szakképzési munkaszerződést feltölti a regisztrációs és tanulmányi rendszerbe.

# Egyéb dokumentációk

* **Foglalkozási napló** vezetése és feltöltése a regisztrációs és tanulmányi rendszerbe – letölthető az iskola weboldaláról a Letölthető dokumentumok közül.
* Az elméleti képzést biztosító iskola szakmai programja alapján **saját képzési program** készítése és feltöltése a regisztrációs és tanulmányi rendszerbe.
* **Rendszeres orvosi alkalmassági vizsgálat biztosítása.**
* A **munka-, baleset- és a tűzvédelmi oktatás megtartása, napló**ban történő rögzítése.
* A tanulókat a munkavállalókkal azonos módon el kell látni – a tevékenység jellegének megfelelően előírt – egyéni **védőeszközzel**, és szükség szerint védőitallal.
* A gyakorlati képzésen részt vevő tanuló részére **felelősségbiztosítás megkötése** szükséges.
* A duális képzőhelynek ki kell dolgoznia a tanuló, illetve a képzésben részt vevő személy értékelésére és minősítésére vonatkozó **értékelési és minősítési kritériumokat**, majd feltölti a regisztrációs és tanulmányi rendszerbe.

# Tanulót illetve a képzésben részt vevő személyt megillető juttatások

* A tanuló, illetve a képzésben részt vevő személy a szakképzési munkaszerződés alapján végzett munkáért havonta a mindenkori minimálbér **legalább 60 %-**a, de **legfeljebb 100 %-**ig **munkabérre** jogosult, melyet a duális képzőhely a tárgyhót követő hónap 10. napjáig átutalással köteles teljesíteni.
* A tanulót, illetve a képzésben részt vevő személyt **egyéb juttatásként** megilletik az adott szakmához szükséges szakképzettséggel betöltött munkakörben foglalkoztatottak részére biztosított azonos juttatások, melynek mértéke legfeljebb a tárgyév első hónapján érvényes kötelező legkisebb havi munkabér egyszeri összege.
* Az egyéb juttatásra a tanuló az általa **ledolgozott napokra tekintettel arányosan** jogosult.
* A juttatásait az igazolatlan mulasztással arányosan csökkenteni kell.

A duális képzőhely a gyakorlati képzés költségeinek elszámolását illetően, meghatározott feltételekkel adókedvezményre jogosult.

# Munka- és pihenőidő, mentesülés a munkavégzési kötelezettség alól

* A tanuló illetve a képzésben részt vevő személy számára legfeljebb kéthetes munkaidő keret rendelhető el, de rendkívüli munkaidőre nem kötelezhető.
* A tanulót tanulói jogviszonyban évente **45 munkanap**, felnőttképzési jogviszonyban évente **30 munkanap** szabadság illeti meg.
* A szabadság kiadásánál figyelemmel kell lenni az őszi, téli, tavaszi és nyári szünet rendjére. A nyári szünetben legalább **20 munkanap** szabadságot a tanuló kérésének megfelelő időpontban egybefüggően kell kiadni.
* Szakképzési munkaszerződéssel rendelkező tanulók számára – a tanuló kérésére – a szakképző intézmény megszervezi a szakmai vizsga előtt a legalább **5 munkanapos** egybefüggő felkészítést*.*

# Szakirányú oktatás időtartama

* A napi szakirányú oktatást **6 és 22 óra között kell megszervezni**.
* A szakirányú oktatás befejezése és a következő napi szakirányú oktatás vagy közismereti oktatás megkezdése között legalább **16 óra folyamatos pihenőidőt** kell biztosítani.
* A tanuló, illetve a képzésben részt vevő személy részére, ha a napi szakirányú oktatási idő
* a **4 és ½ órát** meghaladja, legalább 30 perc,
* a **6 órát meghaladja**, legalább **45 perc** megszakítás nélküli szünetet kell biztosítani a napi szakirányú oktatási időn belül.

# Szakirányú oktatás nem szervezhető

* Az őszi, a téli és a tavaszi szünet ideje alatt, a szorgalmi időszakban teljesítendő szakirányú oktatás igazolatlan mulasztásának pótlása, illetve szakképzési munkaszerződés keretében folytatott szakirányú oktatás kivételével.
* Az elméleti képzési napokon, amikor az elméleti képzési órák száma az adott napon a 4 tanórát meghaladja.
* Iskolai rendezvény napján, amelyen minden tanuló részvétele kötelező, vagy a tanuló tanulmányok alatti vizsgája, komplex szakmai vizsgája napjain, továbbá minden olyan esetben, amikor a munkajogi szabályok szerint a munkavállaló mentesül a munkavégzési kötelezettség alól (keresőképtelenség, kötelező orvosi vizsgálat, véradás, stb.).

# Szakképzési munkaszerződés megszűnése, megszűntetése

A szakképzési munkaszerződés **megszűnik:**

* a tanulói jogviszony, illetve a felnőttképzési jogviszony megszűnése hónapjának utolsó napján - ha a tanuló tanulmányait más szakképző intézményben nem folytatja,
* a tanítási év utolsó napján, amelyben a tanuló a szakirányú oktatást közvetlenül követő első szakmai vizsgáját megkezdi,
* a duális képzőhely jogutód nélküli megszűnése napján,
* a szakirányú oktatásban való részvételtől eltiltó határozat véglegessé válásának napján, azonnali végrehajtás elrendelése esetén a határozat közlésének napján,
* a tanuló halála napján.

**HIÁNYZÁST, MULASZTÁST A KERESŐKÉPTELENSÉGRŐL KIÁLLÍTOTT IGAZOLÁSSAL KELL IGAZOLNI A DUÁLIS KÉPZŐHELY FELÉ!**

A szakképzési munkaszerződés **megszüntethető** (írásban szükséges közölni):

* közös megegyezéssel a közös megegyezésben megjelölt nappal,
* felmondással a felmondás közlésétől számított 15. nappal,
* azonnali hatályú felmondással az azonnali hatályú felmondás közlésének napjával. (jogszabályban meghatározott indokkal Szkt. 88. §.)

2023. október